|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts; dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 13.martā** | **Nr. GND/2025/160** |
|  | **(****protokols Nr.7; 6.p)** |

**Par finansiālā atbalsta piešķiršanu biedrībai “Gulbene Darts”**

Gulbenes novada pašvaldībā saņemts biedrības “Gulbene Darts”, reģistrācijas numurs 40008329539, 2025.gada 8.janvāra pieteikums finansiālā atbalsta piešķiršanai “bronzas līmenī” 2025.gadā (Gulbenes novada pašvaldībā reģistrēts 2025.gada 8.janvārī ar Nr.GND/5.15.1/25/70-B), saskaņā ar kuru tiek lūgts Gulbenes novada pašvaldības finansiālais atbalsts 738,90 EUR (septiņi simti trīsdesmit astoņi *euro* 90 centi) apmērā šādās izdevumu pozīcijās: dalības maksas izdevumu segšanai, sportistu licenču un apdrošināšanas izdevumu segšanai, augstvērtīga inventāra un ekipējuma iegādei (turpmāk – Pieteikums).

Gulbenes novada pašvaldības sporta komisija 2025.gada 23.februārī ir pieņēmusi lēmumu “Par biedrības “Gulbene Darts” iesnieguma izskatīšanu” (protokols Nr.1, 5.), ar kuru nolēmusi sniegt Gulbenes novada pašvaldības domei priekšlikumu atbalstīt Gulbenes novada pašvaldības finansiālā atbalsta piešķiršanu 738,90 EUR (septiņi simti trīsdesmit astoņi *euro* 90 centi) apmērā startam 2025.gada Latvijas čempionātos šautriņās komandām šādu izdevumu segšanai: dalības maksas izdevumu segšanai, sportistu licenču un apdrošināšanas izdevumu segšanai, augstvērtīga inventāra un ekipējuma iegādei.

Gulbenes novada pašvaldības sporta komisija, izskatot Pieteikumu, ir konstatējusi, ka biedrībai “Gulbene Darts” ir tiesības pretendēt uz finansiālo atbalstu bronzas līmenī līdz 750,00 EUR (septiņi simti piecdesmit *euro*) apmērā.

Gulbenes novada pašvaldības domes 2023.gada 27.jūlija saistošo noteikumu Nr.14 “Par pašvaldības atbalstu sporta veicināšanai Gulbenes novadā” (turpmāk – Saistošie noteikumi) 17.2.apakšpunkts nosaka, ka tiesības pretendēt uz finansiālo atbalstu bronzas līmenī ir sporta organizācijām, kuras ir reģistrētas Pašvaldības administratīvajā teritorijā un kurās darbojas sporta spēļu komanda, kura darbojas Pašvaldības administratīvajā teritorijā un kurā vismaz pusei no komandas dalībniekiem deklarētā dzīvesvieta ir Pašvaldības administratīvajā teritorijā.

Saistošo noteikumu 18.3.apakšpunkts nosaka, ka bronzas līmenī paredzēto finansiālo atbalstu pretendentiem piešķir līdz 750 *euro* – sporta organizāciju sporta spēļu komandām, kuras piedalās vai piedalīsies Latvijā atzītās sporta veidu federācijas Latvijas čempionātā vai kausā.

Biedrība “Gulbene Darts” ir sporta organizācija, kura ir reģistrēta Gulbenes novada pašvaldības administratīvajā teritorijā – “Mālkalnos”, Beļavā, Beļavas pagastā, Gulbenes novadā, LV-4409.

Gulbenes novada pašvaldības sporta komisija ir secinājusi, ka šautriņu metēju komanda var tikt uzskatīta par sporta spēļu komandu, ja tā piedalās sacensībās, kurās dalībnieki sadarbojas, lai sasniegtu kopēju mērķi, piemēram, uzvaru sacensībās.

Biedrība “Gulbene Darts” lūdz iespēju sniegt finansiālo atbalstu sagatavošanās procesam un dalībai 2025.gada Latvijas šautriņu mešanas sacensībās (Latvijas čempionāti komandām). Biedrība “Latvijas Darts organizācija” atbilstoši Latvijas Sporta federāciju padomes datiem ir Latvijas Republikā atzīta sporta veida federācija.

Ņemot vērā Gulbenes novada pašvaldības sporta komisijas sniegto atzinumu un pamatojoties uz Pašvaldību likuma 4.panta pirmās daļas 7.punktu, kas nosaka, ka viena no pašvaldības autonomajām funkcijām ir veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai, Saistošo noteikumu 8.punktu, kas nosaka, ka, ņemot vērā attiecīgā gada Pašvaldības budžetā paredzēto finansējumu, saistošo noteikumu III, IV un V nodaļā paredzēto finansiālā atbalsta apmēru nosaka Gulbenes novada dome (turpmāk – Dome), 17.2.apakšpunktu, 18.3.apakšpunktu, 19.punktu, 21.punktu, kas nosaka, ka pieteikumu par finansiālā atbalsta piešķiršanu izskata Gulbenes novada pašvaldības Sporta komisija (turpmāk – Sporta komisija), ņemot vērā attiecīgā gada Pašvaldības budžetā paredzēto finansējumu; sporta komisija sniedz atzinumu Gulbenes novada domes Izglītības, kultūras un sporta jautājumu komitejai; lēmumu par finansiālā atbalsta piešķiršanu pieņem Dome viena mēneša laikā no pieteikuma saņemšanas dienas, un 22.punktu, kas nosaka, ka, pamatojoties uz pieņemto lēmumu, Pašvaldība un atbalsta saņēmējs noslēdz līgumu par finansiālā atbalsta piešķiršanu; piešķirto finansiālo atbalstu pārskaita uz atbalsta saņēmēja norādīto kontu saskaņā ar līguma nosacījumiem, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Intars Liepiņš, Ivars Kupčs, Lāsma Gabdulļina, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās"- nav; Gulbenes novada pašvaldības dome NOLEMJ:

1. PIEŠĶIRT biedrībai “Gulbene Darts”, reģistrācijas numurs 40008329539, juridiskā adrese: “Mālkalni”, Beļava, Beļavas pagasts, Gulbenes novads, LV-4409, finansiālo atbalstu 738,90 EUR (septiņi simti trīsdesmit astoņi *euro* 90 centi) apmērā startam 2025.gada Latvijas čempionātos šautriņās komandām šādu izdevumu segšanai: dalības maksas izdevumu segšanai, sportistu licenču un apdrošināšanas izdevumu segšanai, augstvērtīga inventāra un ekipējuma iegādei.
2. UZDOT Gulbenes novada Centrālās pārvaldes Finanšu nodaļai segt nepieciešamo finansējumu no Gulbenes novada pašvaldības budžeta 2025.gadam paredzētajiem finanšu līdzekļiem – atbalsts sportam.
3. UZDOT Gulbenes novada Centrālās pārvaldes Juridiskās un personālvadības nodaļai sagatavot līguma par finansiālā atbalsta piešķiršanu projektu.

Gulbenes novada pašvaldības domes priekšsēdētājs A.Caunītis